Nyt meni överiksi! Kanada-ottelun tuomari haistatteli Lasse Kukkoselle – ”En ole tuollaista ennen nähnyt”

Leijonien kapteeni hämmästeli avauserän tunteet kuumentanutta tilannetta.

Kun Suomen ja Kanadan välisen ottelun ensimmäistä erää oli pelattu 13.35, tuomaristo passitti Sebastian Ahon kahden minuutin jäähylle erittäin kyseenalaisin perustein. Jäähyn syyksi kirjattiin väkivaltaisuus.

* Yllä olevalla videolla IS:n Videotuomarit käyvät läpi ottelua.

Sekä Aho että koko Leijonien vaihtopenkki hämmästelivät tilannetta, joka sai vielä erikoisempia piirteitä, kun kapteeni Lasse Kukkonen meni tiedustelemaan jäähyn syytä.

– Sieltä tuli ihan selkeää fuck you’ta. Sanoin tuomarille, että minä en sanonut sinulle vielä mitään ja sinä huudat noin, rauhoitu. Sitten lähdettiinkin istumaan kymppiä, Kukkonen sanoi.

Ottelun päätuomereina toimivat entinen NHL-tuomari Mark Lemelin sekä amerikkalainen Stephen Reneau. Kanadassa syntynyt Lemelin viheltää kisoissa Itävallan edustajana. Avustavina olivat jenkki Brian Oliver ja venäläinen Aleksander Otmahov.

35-vuotias kärppäpuolustaja kertoi, ettei ole törmännyt lähes 20-vuotisella ammattilaisurallaan vastaavaan tuomarin käytökseen.

– Tunnetta on kaikilla pelissä, tuomareillakin, mutta tuollaista en ole ennen nähnyt.

– Tällaista tämä on. Emme me pysty siihen vaikuttamaan, Kukkonen sanoi.

Juttuun lisätty tietoja erotuomarinelikosta.